钦定古今图书集成/方舆汇编/边裔典/第140卷 > 骞霄国
## 钦定古今图书集成/方舆汇编/边裔典/第140卷 > 骞霄国

始皇元年，骞霄国献刻玉。善画工名裔，使含丹青以
漱地，即成魑魅及诡怪群物之象。刻玉为百兽之形，
毛发宛若真矣。皆铭其臆前，记以日月。工人以指画
地，长百丈，直如绳墨。方寸之内，画以四渎五岳列国
之图。又画为龙凤骞翥如飞，皆不可点睛，或点之必
飞走也。始皇嗟曰：“刻画之形，何得飞走。”使以淳漆，各
点两玉虎一眼睛，旬日则失之，不知所在。山泽之人
云，“见二白虎各无一目，相随而行，毛色相似，异于常
见者。”至明年，西方献两白虎，各无一目。始皇发槛视
之，疑是先所失者，乃刾杀之。检其胸前，果是元年所
刻玉虎。迄胡亥之灭，宝剑神物，随时散乱也。